Նույն Եղիշե Հարութը հայերեն է խոսում նաեւ հոլիվուդյան նշանավոր ֆիլմերից մեկումՙ Մայքլ Քըրթիցի «Եգիպտացին» շարժանկարում (1954, ԱՄՆ): Գործողությունները կատարվում են հին Եգիպտոսում, ուստիեւ արտառոց է նրա դրվագային հերոսի (հավանաբարՙ հայ վաճառական) աշխարհաբար շաղակրատանքըՙ ուղղված գեղեցիկ կուրտիզանուհուն. «Սիրիայից վեր եմ կացել, եկել եմ քեզ մոտ, ա՛յ աղջիկ, երկու շաբաթվա համար, մենակ երկու գիշերվա համար եմ եկել, սիրո՛ւն ջան, ի՞նչ կարելի ա անել, ի՞նչ է եղել, ա՛յ անուշիկ: Ամբողջ ժամանակ ասածներս էդ է, էլի, կամ ինձի նայի, ի՞նչ կլինի, իմ ասածն էլ հենց դա է, սիրուն ջան, ինձ համար ի՞նչ...»: Եվ ապա, երբ Հարութի հերոսին հեռացնում են կուրտիզանուհու մոտից, նա ասում է. «Ես բան չարեցի, ուզում էի մի գիշեր անցկացնել, ի՞նչ մի դժվար բան է...»: Անշուշտ, այլազգի հանդիսականի համար պատմական ճշմարտության դեմ այս լեզվական մեղանչումը ոչ մի նշանակություն չունի, սակայն հայերիս համար հին Եգիպտոսում «սիրո՛ւն ջան» լսելը միանգամայն անհեթեթ եւ զվարճալի է հնչում...